客有爲余話登天壇遇雨之狀因以賦之
作者：劉禹錫
朝代：唐

paragraphs: 清晨登天壇，半路逢陰晦。
疾行穿雨過，却立視雲背。
白日照其上，風雷走於內。
滉瀁雪海翻，槎牙玉山碎。
蛟龍露鬐鬣，神鬼含變態。
萬狀互生滅，百音以繁會。
俯觀羣動靜，始覺天宇大。
山頂自晶明，人間已霶霈。
豁然重昏歛，渙若春冰潰。
反照入松門，瀑流飛縞帶。
遙光泛物色，餘韻吟天籟。
洞府撞仙鐘，村墟起夕靄。
却見山下侶，已如迷世代。
問我何處來，我來雲雨外。